32006R0228
L 039/7
JURNALUL OFÍCIAL AL UNIUNII EUROPENE
REGULAMENTUL (CE) NR. 228/2006 AL COMISIEI
din 9 februarie 2006
de modificare a Regulamentului (CE) nr. 2257/94 privind stabilirea standardelor de calitate pentru banane
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 404/93 al Consiliului din 13 februarie 1993 privind organizarea comună a pieței în sectorul bananelor (1), în special articolul 4,
întrucât:
(1)
Regulamentul (CE) nr. 2257/94 al Comisiei (2) a stabilit normele de aplicare a Regulamentului (CEE) nr. 404/93 cu privire la standardele de calitate pentru banane.
(2)
Cercetările recente privind soiurile de banane au avut ca rezultat dezvoltarea mai multor hibrizi. Este cazul soiului Flhorban 920, un hibrid triploid de Musa balbisiana X Musa acuminata, care aparține grupei AAA. Decizia nr. 13757 a Oficiului Comunitar pentru Varietăți Vegetale din 19 iulie 2004 a acordat acestui soi protecție comunitară. Prin urmare, hibrizii ar trebui reglementați prin Regulamentul (CE) nr. 2257/94.
(3)
Ținând seama de condițiile climatice specifice acestor regiuni, Regulamentul (CE) nr. 2257/94 permite comercializarea în Comunitate a bananelor produse în Madeira, Azore, Algarve, Creta și Laconia, în cazul în care sunt clasificate la categoria a II-a, chiar dacă nu îndeplinesc condiția de a avea o lungime de cel puțin 14 cm. Este necesar ca aceeași derogare să fie prevăzută pentru bananele produse în Cipru, unde condițiile climatice sunt similare.
(4)
Ținând seama de cerințele pieței comunitare și de standardul din Codex alimentarius pentru banane (codex Stan 205-1997), ar trebui permisă comercializarea bananelor prezentate sub formă de fructe izolate.
(5)
Prin urmare, Regulamentul (CE) nr. 2257/94 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului pentru gestionarea bananelor,
ADOPTĂ PREZENTUL REGULAMENT:
Articolul 1
Regulamentul (CE) nr. 2257/94 se modifică după cum urmează:
1.
Anexa I se modifică după cum urmează:
(a)
Punctul I se înlocuiește cu următorul text:
„I. DEFINIȚIA PRODUSULUI
Prezentul standard se aplică bananelor din soiurile (cultivarii) din Musa (AAA) spp., subgrupele Cavendish și Gros Michel, precum și hibrizilor, prevăzute în anexa II, destinate livrării în stare proaspătă consumatorului, după condiționare și ambalare, cu excepția bananelor plantain, a bananelor destinate prelucrării industriale, precum și a bananelor-smochină.”
(b)
La punctul III, alineatul (4) se înlocuiește cu următorul text:
„Prin derogare de la alineatul (3), bananele produse în Madeira, Azore, Algarve, Creta, Laconia și Cipru, care au o lungime mai mică de 14 cm, pot fi comercializate în Comunitate, dar trebuie clasificate în categoria II.”
(c)
La punctul V.C, alineatul (1) se înlocuiește cu următorul text:
„Bananele trebuie să fie prezentate în mănunchiuri sau ciorchini (părți ale mănunchiului) formați din cel puțin patru fructe. Este permisă prezentarea bananelor în fructe izolate.”
2.
La anexa II, grupa AAA, se introduce următorul rând după subgrupa Gros Michel:
Grupă
Subgrupă
Cultivari principali
(listă neexhaustivă)
„Hibrizi
Flhorban 920”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 februarie 2006.